Eric Maxim Choupo-Moting

Jean-Eric Maxim Choupo-Moting (s. 23. maaliskuuta 1989) on saksalaissyntyinen kamerunilainen jalkapalloilija, joka edustaa Major League Soccerissa pelaavaa New York Red Bullsia. Hyökkääjänä pelaava Choupo-Moting edusti junioritasolla vielä Saksaa, mutta aikuistasolle päästyään hän vaihtoi Kamerunin riveihin.
Seurajoukkueura.
Hampurissa syntynyt ja kasvanut Choupo-Moting aloitti uransa paikallisessa suurseurassa Hamburger SV:ssä. Ensimmäisessä Bundesliiga-ottelussaan Hannover 96:ta vastaan 2007 Choupo-Moting sai heti punaisen kortin. Hän ei vakiinnuttanut asemaansa Hamburger SV:ssä ja vuonna 2009 hän siirtyi lainasopimuksella 1. FC Nürnbergiin. Vuonna 2011 Choupo-Moting siirtyi Hamburger SV:stä 1. FSV Mainz 05:n riveihin. Hän onnistui heti ensimmäisellä kaudellaan kymmenesti maalinteossa. Kauden 2012–2013 hän oli lähes kokonaan sivussa loukkaantumisen takia. Kesällä 2014 Choupo-Moting siirtyi Schalke 04:ään, jossa hän teki kauden 31 ottelussa yhdeksän maalia. Kesällä 2017 Choupo-Moting siirtyi Englannin pääsarjassa pelaavaan Stoke Cityyn, jossa hän pelasi yhden kauden.
Choupo-Moting pelasi kausilla 2018–2020 Paris Saint-Germainissa 31 Ligue 1:n ottelua ja teki kuusi maalia. Hän voitti Ranskan liiga- ja cupmestaruuden 2019 ja 2020 sekä liigacupin 2020. Mestarien liigassa hän pelasi kaudella 2019–2020 kuudessa ottelussa ja teki yhden maalin. Tappiollisessa loppuottelussa hän tuli kentälle 10 minuuttia ennen loppua. Hän siirtyi lokakuussa 2020 ilmaissiirrolla Bayern Müncheniin.
Kaudella 2020–2021 Choupo-Moting pelasi Bundesliigassa 22 ottelua, joissa hän teki kolme maalia. Mestarien liigassa hän pelasi seitsemän ottelua, joissa hän teki neljä maalia. Hän voitti Saksan-mestaruuden ja seurajoukkueiden maailmanmestaruuden. Kaudella 2021–2022 hän teki neljä maalia pelaamissaan 20 bundesliigaottelussa Bayernin voittaessa taas mestaruuden. Mestarien liigassa hän pelasi neljä ottelua ja teki yhden maalin. Kaudella 2022–2023 hän pelasi Bundesliigassa 19 ottelua ja teki kymmenen maalia. Mestarien liigan seitsemässä ottelussa maaleja syntyi neljä. Hän voitti kolmannen kerran peräkkäin Saksan-mestaruuden. Kaudella 2023–2024 Choupo-Moting pelasi Bundesliigassa 27 ottelua ja teki kaksi maalia Bayernin sijoittuessa sarjassa kolmanneksi. Mestarien liigassa hän pelasi viisi ottelua, mutta ei tehnyt niissä maaleja. Choupo-Motingin sopimus Bayernissa päättyi kesään 2024, eikä sitä jatkettu.
Joulukuussa 2024 Choupo-Moting allekirjoitti 2+1-vuotisen sopimuksen MLS-seura New York Red Bullsin kanssa. Choupo-Moting teki ensimmäisen maalinsa Red Bullsin pelaajana 15. maaliskuuta 2025 MLS-ottelussa Orlando Cityä vastaan.
Maajoukkueura.
Nuorten maajoukkue.
Choupo-Moting edusti sekä 19-vuotiaissa että 21-vuotiaissa syntymämaatansa Saksaa. Molemmissa ikäluokissa hän pelasi viisi maaottelua ja onnistui neljästi maalinteossa.
A-maajoukkue.
Choupo-Moting vaihtoi aikuistasolle Kamerunin riveihin, ja hän pelasi ensimmäisen ottelunsa Kamerunin jalkapallomaajoukkueessa vuonna 2010. Hänet valittiin samana vuonna myös 23-henkiseen miehistöön maailmanmestaruuskilpailuihin, joissa hän pelasi kahdessa ottelussa. Choupo-Moting kuului myös Kamerunin joukkueeseen vuoden 2014 MM-kilpailuissa. Hän pelasi Kamerunin kaikissa kolmessa ottelussa. MM-kilpailuissa 2022 hän pelasi Kamerunin kaikki kolme ottelua ja toimi kahdessa ensimmäisessä ottelussa joukkueen kapteenina. Hän teki maalin ottelussa Serbiaa vastaan. Afrikan-mestaruuskilpailuissa hän on pelannut kolme ottelua 2015 sekä neljä ottelua 2019 ja Kamerunin pronssijoukkueessa 2021.
Saavutukset.
Päivitetty 27. toukokuuta 2023. 
Paris-Saint Germain
FC Bayern München